മോഷണം പോയ വാഹനം വ്യാജരേഖ ചമച്ച് സ്റ്റേഷനില് നിന്നും കടത്തി കോവളം: വില്പന നടത്തിയ വാഹനം മോഷണം പോയ സംഭവത്തില് പ്രതിയായ ആള് വ്യാജരേഖയുണ്ടാക്കി പോലീസി നെയും കബളിപ്പിച്ചതായും വാഹന ഉടമയെ കള്ളക്കേസില് കുടുക്കാന് ശ്രമിച്ചതായുംപരാതി. ധനുവച്ചപുരം സ്വദേശി ഡേവിഡ്സന് എന്നയാളാണ് വിഴിഞ്ഞം പോലീസില് പരാതി നല്കിയത്. കോട്ടുകാല് സ്വദേശി മോഹനന് എന്നയാള് വ്യാജരേഖയുണ്ടാക്കി വിഴിഞ്ഞം പോലീസിനെ കബളിപ്പിച്ചതായും തന്നെ കള്ളക്കേസില് കുടുക്കാന് ശ്രമിച്ചതായുമായാണ് പരാതി. ഇതിന്റെ അടിസ്ഥാനത്തില് വിഴിഞ്ഞം പോലീസ് കേസെടുത്ത് അന്വേഷണം ആരംഭിച്ചു. 2009 ലാണ് ഡേവിഡ്സന് പാറശാല അയിര സ്വദേശി ബാബുരാജിന് ബജാജ് ചേതക് എന്ന ഇരുചക്ര വാഹനം വാഹനം വിറ്റത്. ശേഷം പാറശാല ആര്.ടി ഓഫീസില് പേര് മാറ്റാന് എഴുതി കൊടുക്കുകയും ചെയ്തിരുന്നു. കുറച്ച് നാള് കഴിഞ്ഞ് ടേവിഡ്സണ് അമേരിക്കയില് മകളുടെ അടുത്തേക്കുപോയി. ഇതിനിടെ ബാബുരാജിന്റെ കയ്യില് നിന്നും വാഹനം മോഷണം പോയതോടെ ബാബുരാജ് പാറശാല പോലിസില് പരാതി നല്കിയതിന് പിന്നാലെ വാഹനം വിഴിഞ്ഞം പോലീസ് കസ്റ്റഡിയില് എടുത്തെങ്കിലും കോട്ടുകാല് സ്വദേശി മോഹനന് ഡേവിഡ്സന്റെ പേരില് വ്യാജ രേഖയുണ്ടാക്കി വ്യാജ ഒപ്പിട്ട് വിഴിഞ്ഞം പോലീസിനെ കബളി പ്പിച്ച് വാഹനം ഇറക്കി കൊണ്ട് പോവുകയും ചെയ്തു. ഇതിനിടെ അമേരിക്കയില് നിന്ന് മടങ്ങിയെത്തിയ ഡേവിഡ്സനെ കേസിന്റെ മറ്റ് ആവശ്യങ്ങള്ക്കായി വിഴിഞ്ഞം പോലീസ് ബന്ധപ്പെട്ടപ്പോഴാണ്ഇത്തരത്തില് സംഭവങ്ങള് നടന്നതായി അറിഞ്ഞത്. തുടര്ന്ന് വിവരാവകാശ പ്രകാരം രേഖകള് എടുത്ത ഡേവിഡ്സണ് വ്യാജ രേഖയുണ്ടാക്കിയ മോഹനനെതിരെ വിഴിഞ്ഞം പോലീസില് പരാതി നല്കുകയായിരുന്നു. സംഭവം നടന്നിട്ട് വര്ഷങ്ങള് കഴിഞ്ഞൈങ്കിലും മോഷണം പോയതിനെ തുടര്ന്ന് കസ്റ്റഡിയിലെടുത്ത വാഹനം വ്യാജ രേഖ ചമച്ച് പോലീസ് സ്റ്റേഷനില് നിന്ന് ഇറക്കി കൊണ്ടുപോയ സംഭവം പോലീസിനും നാണക്കേടായി. സംഭവത്തില് പ്രതിക്ക് പോലീസില് നിന്ന് സഹായം ലഭിച്ചിട്ടുണ്ടോ എന്നതടക്കം അന്വേഷിച്ച് കണ്ടെത്താനുള്ള ശ്രമത്തിലാണ് വിഴിഞ്ഞം പോലീസ്.